31980R1381
L 140/59
JURNALUL OFÍCIAL AL UNIUNII EUROPENE
REGULAMENTUL (CEE) NR. 1381/80 AL COMISIEI
din 5 iunie 1980
de modificare a Regulamentului (CEE) nr. 1822/77 privind perceperea taxei de coresponsabilitate în sectorul laptelui și produselor lactate în cursul campaniei de comercializare a produselor lactate 1980/1981
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1078/77 al Consiliului din 17 mai 1977 privind taxa de coresponsabilitate și măsurile destinate să extindă piețele în sectorul laptelui și produselor lactate (1), modificat ultima dată de Regulamentul (CEE) nr. 1364/80 (2), în special articolul 6,
întrucât nivelul taxei de coresponsabilitate aplicabile în cursul campaniei de comercializare a produselor lactate 1980/1981 este stabilit la 2 % din prețul indicativ al laptelui, valabil pentru campania în cauză;
întrucât este necesară înlocuirea sumelor de la articolul 2 alineatul (1) primul paragraf și articolul 5 alineatul (2) din Regulamentul (CEE) nr. 1822/77 al Comisiei din 5 august 1977 privind perceperea taxei de coresponsabilitate în sectorul laptelui și produselor lactate (3), modificat ultima dată de Regulamentul (CEE) nr. 1362/79 (4);
întrucât, în temeiul articolului 1 alineatul (3) din Regulamentul (CEE) nr. 1079/77, de aici înainte se percepe o taxă redusă în cazul producătorilor din anumite zone, în limita unei cantități anuale de 60 000 kg pe producător; întrucât trebuie precizate valorile taxei reduse, precum și modalitățile de percepere a acestei taxe;
întrucât, în temeiul articolului 3 alineatul (2) al doilea paragraf din Regulamentul (CEE) nr. 1079/77, statelor membre le revine responsabilitatea de a adopta dispozițiile necesare pentru determinarea situației geografice a exploatațiilor cărora li se aplică taxa redusă; întrucât este, prin urmare, necesar să se prevadă o dispoziție specială care să permită aplicarea acestor dispoziții;
întrucât măsurile prevăzute în prezentul regulament sunt în conformitate cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CEE) nr. 1822/77 se modifică după cum urmează:
1.
Articolul 2 se înlocuiește cu următorul text:
„Articolul 2
(1) În cursul campaniei de comercializare a produselor lactate 1980/1981, la 100 kg de lapte de vacă, taxa are valoarea de:
(a)
0,4452 ECU, în cazul taxei generale prevăzute la articolul 2 alineatul (2) din Regulamentul (CEE) nr. 1079/77;
(b)
0,3339 ECU, în cazul taxei reduse care rezultă în urma aplicării articolului 1 alineatul (3) din Regulamentul (CEE) nr. 1079/77,
(2) Taxa redusă prevăzută la alineatul (1) litera (b) se aplică cantităților de lapte livrate, de la începutul campaniei de comercializare a produselor lactate în cauză, de către un producător a cărui exploatație se situează în una dintre regiunile prevăzute la articolul 1 alineatul (3) din Regulamentul (CEE) nr. 1079/77, până la concurența cantității-limită de 60 000 kg, taxa generală prevăzută la alineatul (1) litera (a) aplicându-se cantităților livrate peste această cantitate-limită în intervalul rămas din campania în cauză.
(3) În cazul în care laptele este plătit producătorului pe baza unor livrări exprimate în litri, conversia în kilograme se realizează prin aplicarea coeficientului de 1,03.
(4) Cumpărătorii de lapte precizează separat, în contul de plăți al fiecărui producător, valoarea sumei reținute ca taxă de coresponsabilitate, făcând distincția, în cazul exploatațiilor prevăzute la alineatul (2), între suma reținută cu titlu de taxă redusă și suma reținută cu titlu de taxă generală, după depășirea cantității-limită anuale.”
2.
La articolul 3 alineatul (2), primul paragraf, expresia „exploatații situate în una dintre regiunile prevăzute la articolul 1 alineatul (2) din Regulamentul (CEE) nr. 1079/77” se înlocuiește cu expresia „exploatații situate în una dintre regiunile prevăzute la articolul 1 alineatul (2) și/sau alineatul (3) din Regulamentul (CEE) nr. 1079/77”.
3.
Articolul 3 alineatul (3) se completează cu următorul paragraf:
„În cazul în care, în perioada în cauză, cumpărătorul a achiziționat lapte provenind din exploatațiile situate într-o zonă prevăzută la articolul 1 alineatul (3) din Regulamentul (CEE) nr. 1079/77, în declarația prevăzută la litera (a) primul paragraf, cantitatea de lapte livrat de aceste exploatații, pentru care s-a aplicat taxa redusă prevăzută la articolul 2 alineatul (1) litera (b), se menționează separat.”
4.
La articolul 3, alineatul (4) se înlocuiește cu următorul text:
„(4) Totuși, în cazul cumpărătorilor cărora li se aplică dispozițiile alineatului (3) al doilea paragraf, statele membre pot permite ca o perioadă de trei luni sau douăsprezece săptămâni, cu începere de la 1 iunie 1980, să fie considerată ca fiind o singură perioadă, în sensul alineatului (3) primul paragraf”.
5.
La articolul 5, alineatul (2) se înlocuiește cu următorul text:
„(2) În cursul campaniei de comercializare a produselor lactate 1980/1981 la 100 kg de lapte degresat sau zară, care beneficiază de ajutorul prevăzut la alineatul (1), taxa are valoarea de:
(a)
0,4897 ECU, în cazul taxei generale prevăzute la articolul 2 alineatul (2) din Regulamentul (CEE) nr. 1079/77;
(b)
0,3673 ECU, în cazul taxei reduse care rezultă în urma aplicării articolului 1 alineatul (3) din Regulamentul (CEE) nr. 1079/77,
Articolul 2 alineatul (2) se aplică prin analogie la perceperea taxei reduse prevăzute la litera (b)”.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 iunie 1980.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iunie 1980.